钦定古今图书集成/历象汇编/庶征典/第009卷 > 刘向说苑 > 《辨物》
## 钦定古今图书集成/历象汇编/庶征典/第009卷 > 刘向说苑 > 《辨物》

颜渊问于仲尼曰：“成人之行何若？”子曰：“成人之行，达
乎性情之理，通乎物类之变，知幽明之故，睹游气之
源，若此而可谓成人。既知天道，行躬以仁义，饬身以
礼乐。夫仁义礼乐，成人之行也；穷神知化，德之盛也。
《易》曰：‘仰以观于天文，俯以察于地理，是故知幽明之
故。夫天文地理人情之效，存于心则圣智之府。是故’”
古者圣王既临天下，必变四时，定律历，考天文，揆时
变，登灵台以望气氛。故尧曰：“咨尔舜，天之历数在尔
躬，允执其中，四海困穷。”《书》曰：“在璿玑玉衡，以齐七政。”
璿玑，谓北辰、勾陈、枢星也。以其魁杓之所指二十八
宿，为吉凶祸福，天文列舍盈缩之占，各以类为验。夫
占变之道，二而已矣。二者，阴阳之数也。故《易》曰：“一阴
一阳之谓道。”道也者，物之动，莫不由道也。是故发于
一，成于二，备于三，周于四，行于五。是故元象著明，莫
大于日月；察变之动，莫著于五星。天之五星，运气于
五行，其初犹发于阴阳，而化极万一千五百二十。所
谓二十八星者，东方曰角、亢、氐、房、心、尾、箕；北方曰斗、
牛、须女、虚、危、营室、东“壁，西方曰奎、娄、胃、昴、毕、觜、参，南
方曰东井、舆鬼、柳、七星、张、翼、轸。”所谓“宿”者，日月五星
之所宿也。其在宿运外内者，以宫名别其根荄，皆发
于地而华形于天。所谓“五星”者，一曰岁星，二曰荧惑，
三曰镇星，四曰太白，五曰辰星。欃枪、彗、孛、旬始、枉矢、
蚩尤之旗，皆五星盈缩之所生也。五星之所犯，各以
金木“水火土为占，春秋冬夏”，伏见有时，失其常；离其
时则为变异。得其时，居其常，是谓“吉祥。”

《易》曰：“天垂象，见吉凶，圣人则之。”昔者，高宗、成王感于
雊雉暴风之变，修身自改，而享丰昌之福也。逮秦皇

终不能改。二世立，又重其恶。及即位，日月薄蚀山林。
〈疑有缺文〉辰星出于四孟，太白经天而行，无云而雷，枉矢
夜光，荧惑袭月，孽火烧宫，野禽戏庭，都门内崩。天变
动于上，群臣昏于朝，百姓乱于下，遂不察，是以亡也。